E drejta për tokën për izraelitët dhe palestinezët
Gjatë luftës për krijimin e Izraelit, mijëra palestinezë u larguan ose u dëbuan nga fshatrat e tyre, të cilat tani janë pjesë e shtetit
Hamisa Shalom dhe gruaja e tij Galia shohin fotografitë dhe kujtimet e vendit të tyre të lindjes, Libisë. Por ata nuk kanë kujtime të bukura, vetëm frikën e persekutimit në një tokë të dominuar nga myslimanët arabë. Ajo kujton se si një njeri i rrethoi ata dhe familjet e tjera hebraike, i çoi në xhami, dhe kërcënoi se do t’i vriste nëse ata nuk konvertoheshin në fenë islame. Galia përshkruan se si kur ishte fëmijë kishte parë përdhunimin sistematik të grave dhe vajzave hebraike nga ushtarët myslimanë që ishin vënë për t’i mbrojtur ato. Pas krijimit të shtetit të Izraelit në vitin 1948, familja Shalom u lejua të kthehej në një vend të sigurt në ish territorin e Palestinës. Për mbi 60 vjet ata kanë punuar shumë, kanë krijuar një fermë dhe kanë rritur 11 fëmijë duke ndërtuar një jetë nga hiçi, pikërisht në një tokë, të cilën ata si hebrenj, besojnë se u ishte premtuar nga Zoti. Galia Shalom thotë se Zoti e ka mbajtur premtimin. Kjo ëndërr është ndërtuar në një tokë, e cila deri para gjashtë dekadash ishte vendi i arabëve. Këto janë mbetjet e fshatit arab të Taitabës, i cili u hodh në erë pasi banorët e tij u larguan nga luftëtarët hebrenj në vitin 1948. Familjet arabe të Taitabës kanë ikur, por gurët ruajnë kujtimet e atyre që jetonin aty dikur. Ky arab kujton kohën kur Taitaba dhe ullishtet e saj lulëzonin. Kjo pemë ulliri, thotë ai, është dëshmitare. I mbytur nga emocionet, fjalët e tij kthehen në poezi. Por kthimi në Taitaba dhe shumë fshatra të tjerë arabë mund të mos ndodhë kurrë. Familja Shalom thotë se lutet për paqe, ashtu sikurse luteshin që një ditë të ktheheshin në liri në tokën e Izraelit, prej nga paraardhësit e tyre ishin larguar dy mijë vjet më parë. Ashtu si familjet arabe që u dëbuan para 60 vjetësh, edhe familja Shalom, shpreson të vdesë në tokën që ata e konsiderojnë të drejtë të lindur për ta dhe brezat e tyre të ardhshëm. //bsa//